PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2004/ZK/1/1/187	Bratislava 08. októbra 2004	

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom dňa 09. 12. 2003 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. vo veci možnej dohody obmedzujúcej súťaž nachádzajúcej sa v Zmluve o predaji a servise automobilov značky NISSAN uzatvorenej dňa 30. 04. 2001 medzi podnikateľom NISSAN SLOVAKIA, spol. s r.o., Technická 7, 821 04 Bratislava a podnikateľom AUTOPOLIS, spol. s r.o., Železničná 33, 821 07 Bratislava takto

rozhodol:

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie zastavuje, pretože dôvod na konanie nebol daný.

Odôvodnenie:

	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), začal dňa 09. 12. 2003 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. správne konanie vo veci možného porušenia     § 4 tohto zákona uzatvorením Zmluvy o predaji a servise (ďalej len „Zmluva“), uzatvorenej dňa 30. 04. 2001 medzi podnikateľom NISSAN SLOVAKIA, spol. s r.o., Technická 7, 821 04 Bratislava, (ďalej len „NISSAN SLOVAKIA, spol. s r.o.“) a podnikateľom AUTOPOLIS, spol. s r.o., Železničná 33, 821 07 Bratislava, (ďalej len „AUTOPOLIS, spol. s r.o.“). Jej nedeliteľnou súčasťou je Dodatok ku zmluve, ustanovenia ktorého majú rovnakú platnosť ako ustanovenia tejto zmluvy.

Účastníci konania.

Podľa § 25 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z. z.“) účastníkmi konania sú účastníci dohody obmedzujúcej súťaž, v tomto prípade zmluvné strany, spoločnosti NISSAN SLOVAKIA, spol. s r.o. a AUTOPOLIS, spol. s r.o.

Predmetom činnosti spoločnosti NISSAN SLOVAKIA, spol. s r.o. podľa výpisu z obchodného registra je nákup a predaj tovarov v rozsahu voľnej živnosti. 

Predmetom činnosti spoločnosti AUTOPOLIS, spol. s r.o. podľa výpisu z obchodného registra je okrem iného, kúpa tovaru za účelom jeho ďalšieho predaja iným prevádzkovateľom živnosti /veľkoobchod/ v rozsahu voľnej živnosti, kúpa tovaru za účelom jeho ďalšieho predaja konečnému spotrebiteľovi /maloobchod/ v rozsahu voľnej živnosti, sprostredkovanie v oblasti obchodu a služieb, reklamné a propagačné služby, prevádzkovanie servisu motorových vozidiel, opravy a údržba motorových vozidiel, úpravy a prestavby motorových vozidiel,  poskytovanie softwaru - predaj hotových programov na základe zmluvy s autorom automatizované spracovanie dát,  stavba a výroba motorových vozidiel.

Aplikácia právnych predpisov.

Posudzovaná Zmluva bola účastníkmi konania uzatvorená dňa 30. 04. 2001 na dobu neurčitú s tým, že neoddeliteľnou súčasťou tejto zmluvy  je Dodatok, ktorý sa obnovuje vždy na nový kalendárny rok. To znamená, že na Zmluvu sa vzťahuje  zákon č. 136/2001 Z. z. 

Dňom 01. 10. 2002 nadobudol účinnosť zákon č. 465/2002 Z. z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov (ďalej len „zákon č. 465/2002 Z. z.“), ktorý, okrem iného, obsahuje v §§ 10 až 15 ustanovenia týkajúce sa skupinovej výnimky v oblasti distribúcie a údržby motorových vozidiel.
 
Pretože predmetná zmluva vznikla pred dňom nadobudnutia účinnosti zákona č. 465/2002 Z. z., úrad pri posudzovaní zmluvy sa riadil prechodným ustanovením uvedeným v § 58 ods. 4 tohto zákona. Podľa § 58 ods. 4 zákona č. 465/2002 Z. z., podľa ustanovení § 10 až 15 sa posudzuje aj dohoda o distribúcii a údržbe, ktorá vznikla pred dňom účinnosti tohto zákona a ktorej účinky naďalej trvajú. 

Vzhľadom k vyššie uvedenému úrad posudzoval predmetnú zmluvu predovšetkým podľa ustanovení § 10 až 15 zákona 465/2002 Z. z.

Určenie relevantného trhu.

Pri vymedzení relevantného trhu úrad vychádzal najmä z nasledujúcich ustanovení zákona č. 136/2001 Z. z.:

Podľa § 3 ods. 3 zákona č. 136/2001 Z. z. relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

Podľa § 3 ods. 4 zákona č. 136/2001 Z. z. tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

	Podľa § 3 ods. 5 zákona č. 136/2001 Z. z. vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Podľa § 3 ods. 6 zákona č. 136/2001 Z. z. priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

V zmysle uvedenej právnej úpravy úrad určil tovarový relevantný trh ako trh distribúcie a predaja osobných automobilov, pretože predmetom zmluvy medzi oboma podnikateľmi je distribúcia a predaj týchto automobilov. 

V praxi sa osobné  vozidlá rozdeľujú na rôzne kategórie, najmä z hľadiska ceny, účelu použitia, komfortu a úžitkových vlastností automobilu. Užšie členenie trhu distribúcie a predaja, napr. na podkategorie osobných automobilov nie je pre potreby tohto správneho konania potrebné, pretože distribúcia všetkých typov vozidiel sa vykonáva na základe rovnakých princípov a zmluvne dohodnutých podmienok.

Podnikateľ NISSAN SLOVAKIA, spol. s r.o. na základe viacerých dealerských zmlúv vytvoril celoslovenskú sieť predajcov automobilov značky NISSAN. Súťažné podmienky distribúcie automobilov sú na celom území Slovenska homogénne a úrad preto ako geografický relevantný trh určil územie Slovenskej republiky.    

Konkurencia a postavenie na trhu.

Podľa zistenia úradu na Slovensku sa predáva v kategórii osobných automobilov cca 31 značiek. Každá z týchto značiek je predávaná cez samostatné siete prostredníctvom autorizovaných predajcov. Distribúcia týchto vozidiel sa teda uskutočňuje na obdobných princípoch ako u podnikateľa  NISSAN SLOVAKIA, spol. s r.o. Úrad z údajov Združenia automobilového priemyslu zistil, že trhový podiel osobných vozidiel zn. NISSAN bol v roku 2002 a v roku 2003 menší ako 1,0 %.  

Analýza zmluvy.

Predmetom tejto časti je posúdenie jednotlivých ustanovení zmluvy z hľadiska zákona č. 465/2002 Z. z. 

V zmysle § 11 zákona č. 465/2002 Z. z. ide o dohodu medzi dvoma podnikateľmi, na základe ktorej účastník dohody dodávajúci zmluvný tovar poverí druhého účastníka dohody distribúciou a údržbou tohto zmluvného tovaru. Pri posudzovaní jednotlivých ustanovení Zmluvy podľa zákona č. 465/2002 Z. z. úrad zistil, že sú v nich obsiahnuté obmedzenia súťaže, ktoré sú však v súlade s príslušnými ustanoveniami zákona č. 465/2002 Z. z. 

Úrad prišiel k záveru, že na Zmluvu sa vzťahuje skupinová výnimka v súlade s § 10 zákona č. 465/2002 Z. z. Na základe týchto skutočností úrad rozhodol, že správne konanie podľa § 32 ods. 2 písm. c) zákona zastavuje, pretože  dôvod na konanie nebol daný.

Úrad v zmysle § 33 zákona č. 136/2001 Z. z. vyzval účastníkov správneho konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.

Podnikatelia sa k výsledku šetrenia nevyjadrili.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                              Ing. Ján Šufliarsky
                                             riaditeľ odboru dohôd obmedzujúcich súťaž 

Rozhodnutie sa doručí:

NISSAN SLOVAKIA, spol. s r.o.
Technická 7
831 07 Bratislava 

adresa pre doručenie:
NISSAN SLOVAKIA, spol. s r.o.
Tuhovská 9
831 07 Bratislava

AUTOPOLIS, spol. s r.o.
Železničná 33
821 07 Bratislava

adresa pre doručenie:
AUTOPOLIS, spol. s r.o.
Račianska 69
831 02 Bratislava